  Туспуктэм: Удмуртиысь дышетонъя но тодосъя министерстволэн пресс-службаез Анжелика Тихонова корреспондент Дэри ёросысь Лудорвай шор ёзо школалэн кивалтӥсез Надежда Мерзлякова Удмуртилэсь данзэ «Лучший учитель родного языка и родной литературы» огъяросси конкурсын утёз. Ужрад 2022-тӥ арын куарусёнэ Ставрополь улосвылысь Пятигорскын ортчоз. Со сярысь элькунысь дышетонъя но тодосъя министерстволэн пресс-службаез ивортӥз. Та нуналъёсы Надежда Мерзлякова вордскем кылъя но литературая дышетӥсьёслэн огъяросси вожвылъяськонзылэн элькун люкетаз вормись луиз. Кыкетӥ инты Вавож ёросысь Выль Бия школаысь Людмила Музиянова басьтӥз. Куинетӥ интыез Уваысь 4 номеро школаысь Надежда Мухачёва но Алнаш ёросысь Вуж Шудья школаысь Ирина Евдокимова люкизы. Та дыре Надежда Мерзлякова огъяросси конкурслэн йылпумъясь ужрадъёсаз пыриськыны дасяське ини. Дышетонэз азинтонъя институтысь кылосбур дышетонъя но анай кылъёсъя кафедраысь ӧнерчиосын ӵош медиавизиткалы сценарий дася, конкурс улсын возьматоно уроклы но визьнодан ужрадлы ӵектос гожтэ. Пусъём, «Лучший учитель родного языка и родной литературы» огъяросси вожвылъяськон Россиысь калыкъёслэн лулчеберет кылёсбурзылэн арез улсын ортче. Со анай кылъёсты но литератураосты дышетонын выль амалъёсты шараяны но вӧлмытыны луонлык сётоз, озьы ик та тодметъёсъя дышетӥсьёслы юрттэт луоз. Тодэ вайытом, 2018-тӥ арын Надежда Мерзлякова «Анай кылъя, со пӧлын ӟуч кылъя, дышетӥсьёслэн огъяросси мастер-класссы» конкурсын «Учитель-мастер» номинациын вормиз.  Ватсалом, Кузебай Герд нимо гимназиысь удмурт дышетӥсь «Учитель года России – 2022» вожвылъяськонэ Удмуртилэсь мыноз.  Тегъёс: Удмуртия Дышетон удмурткыл дышетӥсьёс вожвылъяськон  